

DIREKTORAT ZA TRG DELA IN ZAPOSLOVANJE

Štukljeva cesta 44, 1000 Ljubljana T: 01 369 77 00

F: 01 369 78 32

E: gp.mddsz@gov.si [www.mddsz.gov.si](http://www.mddsz.gov.si/)

Ministrstvo za finance

Številka: 1001-554/2024-2611/2 Datum: 8. 7. 2024

Zadeva: Dopis - Oprostitev plačila prispevka za zavarovanje za primer brezposelnosti z dne 18. 6. 2024

Ministrstvo za delo, družino, socialne zadeve in enake možnosti (v nadaljevanju: ministrstvo) ste zaprosili za pojasnilo, kako se 39. člen ZUTD-A uporablja, kadar se javni uslužbenec zaposli pri drugem proračunskem uporabniku, ki je lahko pravni naslednik predhodnega, ali pa tudi ne.

Zakon o urejanju trga dela je z namenom spodbujanja delodajalcev k zaposlovanju za nedoločen čas uredil obveznost plačevanja prispevkov za zavarovanje za primer brezposelnosti. Zadevni zakon določa, da je delodajalec, ki sklene z delavcem pogodbo o zaposlitvi za nedoločen čas, oproščen plačila prispevka delodajalca za zavarovanje za primer brezposelnosti za dve leti, delodajalec, ki sklene z delavcem pogodbo o zaposlitvi za določen čas, pa plačuje prispevek delodajalca za zavarovanje za primer brezposelnosti v višini petkratnika zneska, določenega v zakonu, ki ureja prispevke za socialno varnost, za ves čas trajanja zaposlitve za določen čas.

Določba prvega odstavka 39. člena ZUTD-A kot edini relevantni tipski znak, za dveletno oprostitev plačevanja prispevka za zavarovanje za primer brezposelnosti, določa dejstvo sklenitve pogodbe o zaposlitvi za nedoločen čas. Določba 39. člena ZUTD-A ne loči med različnimi okoliščinami sklepanja pogodbe o zaposlitvi za določen oziroma nedoločen čas, ampak primarno dispozicijo veže izključno na dejstvo sklenitve ene ali druge oblike pogodbe o zaposlitvi.

Delodajalcu pripada pravica do dveletne oprostitve plačevanja prispevkov za socialno varnost vedno, kadar z delavcem sklene pogodbo o zaposlitvi za nedoločen čas, pri čemer zakon ne loči med primeri sklenitve prve pogodbe, prehoda iz določenega v nedoločen čas ali iz nedoločenega v nedoločen čas. Prav tako zakon ne razlikuje med različnimi sklenitvenimi razlogi ali ostalimi okoliščinami v zvezi s pogodbo o zaposlitvi za določen čas, ampak v vseh primerih sklenitve takšne pogodbe pripisuje enako posledico: plačevanje petkratnika prispevka za zavarovanje za primer brezposelnosti.

Pri razlagi zakona v zvezi z vašim vprašanjem z dne 18. 6. 2024, je ključno opredeliti delodajalca. V skladu z 2. odstavkom 20. člena Zakona o delovnih razmerjih delodajalca, ki je državni organ, zastopa v imenu delodajalca njegov predstojnik oziroma od njega pisno pooblaščena oseba, če z

zakonom ni drugače določeno. V primerih delodajalcev - pravnih oseb, ki spadajo v javni sektor, je treba upoštevati še Zakon o javnih uslužbencih - ZJU. Javni sektor po tem zakonu sestavljajo:

* državni organi in uprave samoupravnih lokalnih skupnosti;
* javne agencije, javni skladi, javni zavodi in javni gospodarski zavodi;
* druge osebe javnega prava, če so posredni uporabniki državnega proračuna ali proračuna lokalne skupnosti

Pri državnih organih (to so organi državne uprave in drugi državni organi) in upravah lokalnih skupnosti je treba poleg ZJU upoštevati še Zakon o javni upravi, Zakon o lokalnih skupnostih in druge zakone, ki urejajo posamezne državne organe (npr. Zakon o policiji, Zakon o računskem sodišču,…), v katerih je določeno, kdo je predstojnik posameznega organa. Delodajalec je pravna oseba, s katerim je javni uslužbenec v delovnem razmerju. V primeru zaposlitve v državnem organu je delodajalec Republika Slovenija, v primeru zaposlitve v upravi lokalne skupnosti pa je delodajalec lokalna skupnost. V skladu s 1. odstavkom 33. člena ZJU pravice in dolžnosti delodajalca v organu državne uprave in v upravi lokalne skupnosti izvršuje predstojnik, v drugih državnih organih (Državni zbor, Državni svet, Računsko sodišče, Ustavno sodišče, Varuh človekovih pravic, pravosodni organ in drug organ, ki ni organ državne uprave), pa jih izvršuje predstojnik. (komentar k Zakonu o delovnih razmerjih)

Iz citiranega komentarja k Zakonu o delovnih razmerjih ter določb ZJU je mogoče zaključiti, da je ne glede na državni organ, v primerih zaposlitve v vseh državnih organih delodajalec Republika Slovenija, pooblastilo za sklepanje pogodb o zaposlitvi pa imajo različni predstojniki. V primerih reorganizacije (npr. Ministrstvo za solidarno prihodnost), ali zaposlitve na drugem ministrstvu, se

39. člen ZUTD-A lahko tolmači le tako, da je glede na dejstvo, da je delodajalec še vedno Republika Slovenija, posledično delodajalec v obdobju 2 let še vedno upravičen do olajšave. Državni organi so registrirani kot samostojni proračunski uporabniki in šteti kot samostojni zaposlovalci, vendar izključno zaradi pooblastil, ki jih predstojniku državnega organa omogoča zakon oziroma sistem. Navedeno dejstvo pa ne vpliva na definicijo delodajalca, ki je v primerih zaposlovanje v državnih organih in organih državne uprave po določbah ZJU vedno Republika Slovenija in se v primeru premestitve po 39. členu ZUTD-A šteje, da je delodajalec še vedno isti, tako zanj velja olajšava in višje plačilo prispevkov v primeru sklepanja pogodb o zaposlitvi za določen čas.

Za zamudo pri posredovanju pojasnila se opravičujem, zadevo sem prejela v mnenje šele danes.

Lepo pozdravljeni,

Nataša Vidmar

vodja sektorja za zaposlovanje

Vročiti:

- elektronsko